**Vaca lui Dumnezeu**

*Tudor Arghezi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De prin vârful pomilor

A venit o boabă-n zbor

De cafea,

Năclăită în perdea.

Dumnezeu când i-a făcut

Ființa din scuipat și lut,

Cu o pensulă de zdreanță

A vopsit-o cu faianță

Și i-a pus ca din greșeală

Doua coji cu căptușeală

În spinare,

Ca să zboare,

Și aproape în zadar

Patru puncte, ca de zar,

Se gândea atunci că nu-i

Greu să fie vaca lui.

Ca un nod de broderie

Neagră și cărămizie

Care mișcă și se zbate,

S-a-nnecat pe jumătate

În nemărginire-albastră

Din fereastră.

Și fiindcă răsar în ață

Stelele de dimineață,

Crede că din zare-adâncă

Luna vine și-o mănâncă.

Și se-așează liniștită

Ca să fie înghițită.